‘Gruwelhuis-egpaar’ vasgetrekChantel en John Deminey. Foto: Verskaf deur SAPD Chantel (37) en John Deminey (45), die sogenaamde “gruwelhuis-egpaar” van Bloemspruit buite Bloemfontein, is Dinsdag deur die Gautengse polisie in hegtenis geneem. Ao. Loraine Earle, woordvoerder van die polisie, het gesê danksy ŉ wenk wat die polisie van Maroela Media se lesers ontvang en opgevolg het, is die egpaar vanmiddag in Pretoria-Noord in hegtenis geneem. “Hulle is tans in aanhouding en sal binnekort teruggebring word Bloemfontein toe waar hulle verhoor sal word,” het sy gesê. Sy het gesê die egpaar sal moontlik vandeesweek nog in die hooggeregshof in Bloemfontein verskyn. Lt.genl. Moeketsi Sempe, provinsiale polisiekommissaris van die Vrystaat, het die gemeenskap en die media geloof vir hul hulp om die egpaar op te spoor. “My waardering aan die gemeenskap wat verseker het dat die twee teruggebring word om aan die pen te ry sodat onskuldige kinders beskerm kan word. Dit is ŉ bewys daarvan dat ŉ multi-dissiplinêre-benadering misdaad in ons gemeenskappe minimaliseer. Ek spreek ook my waardering aan die media uit wat hierdie inligting gepubliseer het wat daartoe gelei het dat hierdie twee opgespoor kon word,” het Sempe bygevoeg. Maroela Media het vroeër berig die egpaar is in Mei 2015 in hegtenis geneem nadat die polisie inligting ontvang het dat twee kinders by ŉ kleinhoewe in Bloemspruit mishandel word. Volgens polisierekords het die egpaar ŉ 11-jarige meisie gedwing om met ouer mans seksuele omgang te hê waarvoor hulle betaling ontvang het. ŉ Negejarige seun is fisiek aangerand en is glo ook seksueel misbruik. Daar word beweer dat die kinders ook onder meer met sigarette gebrand is. Die egpaar staan tereg op 13 aanklagte. Die egpaar het aanvanklik al die hofsittings van die verhoor bygewoon, maar op 23 April was hulle nêrens te vinde nie. ŉ Lasbrief vir hul inhegtenisneming is in daardie stadium uitgereik.